C 80/18
LV
Eiropas Savienības Oficiālais Vēstnesis
3.3.2023.
21.c panta 3. punkta b) apakšpunkts — rūpniecības dekarbonizācija un atjaunīgās enerģijas īpatsvara palielināšana un ieviešanas paātrināšana — Investīcijas tērauda ražošanas dekarbonizācijā, piemēram, uz domnu balstītu ražošanas procesu aizstāšana ar bezemisiju vai mazemisiju ražošanas procesiem, kuru pamatā ir elektrifikācija vai ūdeņradis.
Šis projekts var ietvert arī atjaunīgā ūdeņraža ražošanu un segt ar minētajām investīcijām saistītās pamatdarbības izmaksas.
Pavadošā reforma var ietvert nodokļu atvieglojumus pētniecībai un inovācijām jaunu un revolucionāru bezemisiju tehnoloģiju jomā. — Atbalsts vēja turbīnu komponentu ražošanai (lāpstiņas, pārsegi, turbīnas, kabeļi).
To var papildināt ar reformu, kas nosaka saistošu valsts mērķrādītāju vēja enerģijas piegādei un paredz prognozējamāku plānošanu vēja enerģētikas attīstības un izsoļu jomā. — Atbalsts saules fotoelektrisko sistēmu komponentu (polisilīcija, stieņa un plāksnes, elementa, moduļa, inventora) ražošanai, tostarp kapitālieguldījumi.
To var papildināt ar reformu, kas paredz saules paneļu obligātu izvietošanu uz lielo ēku jumtiem uz noteiktām virsmām (piemēram, biroju ēkās, lielveikalos, noliktavās un autostāvvietās) vai vertikālo saules dubultpaneļu obligātu izvietošanu gar lielceļiem.
21.c panta 3. punkta d) apakšpunkts — enerģijas pieprasījuma samazināšanas stimulēšana — Programmas, kas subsidē siltumsūkņu, to starpā rūpniecisko siltumsūkņu, iegādi un uzstādīšanu.
Finansējums var segt arī projektus, kas saistīti ar subsīdiju veicināšanu un izpratnes veicināšanas kampaņām MVU par energoauditiem.
Ar reformu, kas papildina šādas investīcijas, var paredzēt termiņu, kurā jāatsakās no fosilā kurināmā izmantošanas apsildei rūpnieciskajās iekārtās, vai saistošus dekarbonizācijas plānus katras rūpniecības nozares vai rūpnīcas līmenī. — Investīcijas, kas atbalsta tehnoloģiju ar labāku veiktspēju izstrādi un ieviešanu, lai energoietilpīgajās nozarēs izmantotu atlikumsiltumu.
Atbalstu var attiecināt arī uz papildu atbalstu, kas saistīts ar uzstādīšanu (projekta izstrāde, patentu licences un personāla apmācība).
Atbalstu var sniegt arī nodokļu atvieglojumu veidā.
Dalībvalstis to var papildināt ar reglamentējošiem stimuliem, piemēram, ar pienākumu noteikta veida iekārtas aprīkot ar elektroģeneratoriem, kas izmanto zemas temperatūras atlikumsiltumu.
21.c panta 3. punkta e) apakšpunkts — atbalsts elektroenerģijas uzglabāšanai un atjaunīgo energoresursu integrācijas paātrināšana — Enerģētikas centrs, kas apvieno saules enerģijas ražotni ar vietējo lielas ietilpības enerģijas krātuvi rūpnieciskas iekārtas sastāvā.
Atbalsts var segt arī noteiktas, ar investīcijām saistītas izmaksas, piemēram, rezerves daļu piegādi, darbaspēka izmaksas, kas saistītas ar iekārtu būvniecību, un administratīvās izmaksas.
Pavadošās reformas var ietvert atļauju piešķiršanas procedūru vienkāršošanu iekārtu būvniecībai un to pieslēgšanai elektrotīklam. — Enerģijas uzkrāšanas sistēma, kas ļauj otrreiz izmantot akumulatorus (piemēram, tos, kas iegūti no elektriskajiem transportlīdzekļiem).
Investīcijas var segt izmaksas, kas saistītas ar atkalizmantotu vai reciklētu akumulatoru iepirkumu.
Šīs investīcijas var papildināt ar reformu, kas pastiprina elektrisko automobiļu ražotāju pienākumus veikt reciklēšanu.
21.c panta 3. punkta f) apakšpunkts — atbalsts ar zaļo pārkārtošanos saistīto kritiski svarīgo izejvielu un tehnoloģiju vērtību ķēdēm — Iekārta nefosila litija ražošanai no ģeotermālā sālsūdens (izmantojot tiešas litija ekstrakcijas procesu), arī ierīkošanas posma izmaksas (piemēram, licences attiecīgajiem patentiem).
To var papildināt ar reformu, kas stimulē nefosila litija izmantošanu, cita starpā automobiļu ražošanas un atjaunīgās enerģijas nozarēs. — Akumulatoru katodu un anodu ražošanas iekārtas, arī akumulatoru atkalizmantošanas un reciklēšanas iekārtas, un ražošanas iekārtu izgatavošana lielajām rūpnīcām.
To var papildināt ar atļauju piešķiršanas procedūru vienkāršošanu rūpnīcu celtniecībai un ar vērienīgiem mērķrādītājiem attiecībā uz reciklētu akumulatoru izmantošanu un resursefek­ tivitātes standartiem.